**Проект**

**ПРОЕКТ ЗА ПУБЛИКУВАНЕ НА ПРАВИЛНИК**

**ЗА УСТРОЙСТВОТО И ДЕЙНОСТТА НА ОП „МЛАДЕЖКИ ЦЕНТЪР ПЛОВДИВ”**

**ВНОСИТЕЛ: ВЕЛИЧКО РОДОПСКИ – ЗАМ.-КМЕТ „ФИНАНСИ И СТОПАНСКИ ДЕЙНОСТИ“ НА ОБЩИНА ПЛОВДИВ**

Съгласно чл.26, ал.4 от Закона за нормативните актове, в законоустановения срок от 30 дни, община Пловдив чрез настоящото публикуване предоставя възможност на заинтересованите лица да направят своите предложения и становища по проекта на Правилника на е-mаil адрес: [t\_yurieva@plovdiv.bg](mailto:t_yurieva@plovdiv.bg) или в деловодството на община Пловдив, пл. „Стефан Стамболов” № 1.

**МОТИВИ:**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА НОВ ПРАВИЛНИК ЗА УСТРОЙСТВОТО И ДЕЙНОСТТА НА ОП „МЛАДЕЖКИ ЦЕНТЪР ПЛОВДИВ”**

**1. Причини, които налагат приемането на нов Правилник за устройството и дейността на ОП „Младежки център Пловдив“.**

С оглед актуализиране и осъвременяване на текстовете, съдържащи в Правилника за устройството и дейността на ОП „Младежки център Пловдив“, същите следва да бъдат приведени в съответствие с разпоредбите на Наредбата за създаване, управление и контрол върху дейността на общинските предприятия на община Пловдив по гл. VI от ЗОС и относимото законодателство.

В изпълнение на разпоредбите на чл.3, ал.9 и ал.11, във връзка с §2 от Допълнителните разпоредби от Наредбата за създаване, управление и контрол върху дейността на общинските предприятия на община Пловдив по гл. VI от ЗОС е постъпило писмо от директора на предприятието г-жа Димитрия Тодорова с вх.№21ОПР-1021/19.07.2021г. на община Пловдив, допълнено с докладна записка с вх. №21ОПР-1146/12.08.2021г.

В горепосочената докладна записка г-жа Тодорова ни уведомява за необходимостта от трансформация на бройките по отделни направления, с цел оптимизация на работния процес в предприятието, както следва: „Образователни програми и проекти“ – щатните бройки се увеличават от 5 ½ на **7 бр.**; отдел „Спортен комплекс и хотелска част“ – щатните бройки се увеличават от 8 на **9 ½ бр.** за сметка на направление „Администрация“, където щатните бройки се намаляват от 5 на 2 бр. Трансформацията не води за промяна на общата численост, която остава **19 ½ бр**., а цели само актуализирането на Приложение №1 – „Организационната структура на предприятието“.

Поради новопридобити дълготрайни материални активи, възниква необходимостта и от актуализация на Приложение № 2 **-** „Опис на предоставеното за управление имущество към 31.12.2020г.“, неразделна част от Правилника.

В актуализирания опис на имуществото по групи сметки към 31.12.2020г. са настъпили следните промени:

* По с/ка 2041- *Компютри и хардуерно оборудване* са закупени активи на обща стойност 3 126,10 лв.;
* По с/ка 2049 - *Други машини, съоръжения, оборудване* са закупени активи на обща стойност 18 289,92 лв.;
* По с/ка 2101 – *Програмни продукти* са закупени активи на обща стойност 1 227,02 лв.;
* По с/ка 2109 – *Други нематериални активи* е закупен видеофилм с рекламен клип на стойност 540,00 лв.;

***На следващо място, във връзка с Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга на Европейската комисия и съответно изискванията на Министерство на финансите се създава нова алинея, а именно чл. 6, ал.2 от Правилника за устройството и дейността на ОП „Младежки център Пловдив“, която е свързана с възможността община Пловдив да възлага на общинското предприятие да извършва услуги от общ икономически интерес по смисъла на Закона за държавните помощи.***

При изработването на проекта за приемане на новия Правилник за устройството и дейността на ОП „Младежки център Пловдив“ са спазени принципите на *необходимост, обоснованост, предвидимост, откритост, съгласуваност, субсидиарност, пропорционалност и стабилност.*

**Принцип на необходимост** – необходимо е да бъде приет Правилник за устройството и дейността на ОП „Младежки център Пловдив“, поради изменения в текстовете на чл.6, чрез включване на възможността община Пловдив да възлага на общинското предприятие да извършва услуги от общ икономически интерес по смисъла на Закона за държавните помощи, както и приемане на ново Приложение №1 – „Организационна структура на предприятието“ и актуализирано Приложение №2 „Опис на предоставеното за управление имущество към 31.12.2020г.“

**Принципът на обоснованост** – приемането на Правилник за устройството и дейността на ОП „Младежки център Пловдив“ се обосновава с разпоредбите на чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес, във връзка с чл.3, ал.8, ал.9 и ал.11 и §2 от Допълнителните разпоредби от Наредбата за създаване, управление и контрол върху дейността на общинските предприятия на община Пловдив по гл.VІ от ЗОС, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**Принципите на предвидимост и откритост** са спазени – проектът с мотивите и предварителната оценка са публикувани на официалния сайт на община Пловдив за становища и предложения от заинтересованите лица.

**Принципът на съгласуваност** – чрез сайта на община Пловдив проектът с мотивите и предварителната оценка на въздействието публично са предоставени на заинтересованите лица, като в проекта за решение, представен пред Общински съвет **–** Пловдив, ще бъдат взети предвид направените предложения и изготвените становища.

**Принципът на субсидиарност, пропорционалност и стабилност** – предложеното приемане на Правилник за устройството и дейността на ОП „Младежки център Пловдив“ е в съответствие с нормативните актове от по**-**висока степен.

При изработване на проекта на Правилник за устройството и дейността на ОП „Младежки център Пловдив“ е спазен чл.18а от Закона за нормативните актове, както и разпоредбите на глави II и III от същия. Извършена е **предварителна оценка на въздействието** на проекта на Правилник за устройството и дейността на ОП „Младежки център Пловдив“, която е прикачена към публикувания проект.

**2. Цел на приемане на Правилника за устройството и дейността на ОП „Младежки център Пловдив“.**

Целта на приемането на Правилник за устройството и дейността на ОП „Младежки център Пловдив“ е да се допълни предмета на дейност в частта на чл.6, ал.2 от Правилника, като се включи възможността община Пловдив да възлага на общинското предприятие да извършва услуги от общ икономически интерес по смисъла на Закона за държавните помощи; да се приемат актуализирани Приложение №1 – „Организационна структура на предприятието“ и Приложение №2 **-** Опис на предоставеното за управление имущество към 31.12.2020г.

**3. Финансови средства, необходими за приемане на Правилника.**

За приемането на Правилник за устройството и дейността на ОП „Младежки център Пловдив“ не е необходимо разходването на допълнителни бюджетни средства.

**4. Очаквани резултати**

Очакваните резултати са: включване на възможността община Пловдив да възлага на общинското предприятие да извършва услуги от общ икономически интерес по смисъла на Закона за държавните помощи; обективно регистриране и счетоводно отчитане на материалните активи, предоставените за управление на ОП „Младежки център Пловдив“.

**5. Анализ за съответствие с правото на Европейския съюз**

Предлаганият проект за приемане на Правилник за устройството и дейността на ОП „Младежки център Пловдив“ е в съответствие с нормативните актове от по-висока степен, както и с тези на европейското законодателство.

Правилникът за устройството и дейността на ОП „Младежки център Пловдив“ е подзаконов нормативен акт за прилагане на отделни разпоредби на Закона за местното самоуправление и местната администрация, Закона за общинската собственост, Закона за нормативните актове, Наредбата за създаване, управление и контрол върху дейността на общинските предприятия на община Пловдив по глава VІ от Закона за общинската собственост и други приложими законови разпоредби, поради което съответствието му с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на РБ.

Проектът на подзаконовия нормативен акт е публикуван на официалната страница на община Пловдив на **13.08.2021 г.**

След изтичане на законовия 30**-**дневен срок, предложенията и становищата по проекта на Правилник за устройството и дейността на ОП „Младежки център Пловдив“ ще бъдат взети предвид и ще са публикувани на интернет страницата на община Пловдив. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя.

**Правни основания:** На основание чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес, във връзка с чл.3, ал.8, ал.9 и ал.11 и §2 от Допълнителните разпоредби от Наредбата за създаване, управление и контрол върху дейността на общинските предприятия на община Пловдив по гл.VІ от ЗОС, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**ПРОЕКТ НА РЕШЕНИЕ:**

1. Приема Правилник за устройството и дейността на ОП „Младежки център Пловдив“, съгласно Приложение №1, неразделна част от настоящото решение, ведно с *Приложение №1* „Организационна структура“ и *Приложение №2* „Опис на ДМА към 31.12.2020г.“, и двете неразделна част от Правилника.
2. Възлага на Кмета на община Пловдив да извърши всички необходими правни и фактически действия за възлагане с Акт за възлагане извършването на услуги от общ икономически интерес от ОП „Младежки център Пловдив“, които са от неговата компетентност.

**Приложения:**

**1. Приложение №1** – Правилник за устройството и дейността на ОП „Младежки център Пловдив“, неразделна част от настоящото решение, ведно с Приложение №1 „Организационна структура“ и Приложение №2 „Опис на ДМА към 31.12.2020г.“, и двете неразделна част от Правилника.

**2. Приложение №2** – Предварителна оценка на въздействието.